
Riválisoktól a Szenvedélyes Hétköznapokig - Magyar borok fantázianeveinek vizsgálata marketingkommunikációs szempontból

Dolgozatomban magyar borok fantázianeveit vizsgálom marketingkommunikációs szempontok alapján. Kvantitatív kutatásom során az elnevezéseket a legfőbb marketingkommunikációs tényezők és borjellemzők mentén elemzem. Feltételezésem szerint a bor fajtája a névválasztás során éppannyira fontos szerepet játszik, mint a névalkotást befolyásoló egyéb szempontok (elnevezés újszerűsége, hangzása, jelentése stb.).
Célom, hogy rámutassak az esetleges jelentésbeli, hangzásbeli, illetve egyéb más hasonlóságokra, illetve különbségekre az adott borokhoz, illetve borkategóriákhoz társított asszociációk alapján. Feltérképezem, hogy vannak-e akár egy teljes kategóriára általánosan jellemző vásárlói-fogyasztói észlelések (pl. elképzelhető-e, hogy a fogyasztók szerint az állatneveket alkalmazó borok olcsóbbak, a női nevekkel ellátott borok többnyire fehérborok).

Milyen asszociációkat társítanak a fogyasztók a Bogyólé elnevezésű borhoz? Vajon kimagasló minőségűnek ítélik? Árkategóriáját tekintve mit gondolnak róla? Hogyan vélekednek az Elegance fantázianévvel rendelkező cuvée-ről? Olcsónak tartják? Milyen elnevezéseket preferálnak a borfogyasztók, illetve a -vásárlók általánosságban? Többek között ezekre a kérdésekre keresem a választ dolgozatomban, amelynek eredményei felhasználhatóak lesznek a bormarketing kutatásában és alkalmazásában.



